**O B R A Z L O Ž E NJ E**

**Nacrta prijedloga Odluke o izmjeni Odluke o komunalnoj naknadi**

Trenutno važećom Odlukom o komunalnoj naknadi („Službene novine” Grada Pule br. 21/18, 03/19 i 04/20) utvrđen je koeficijent namjene (Kn) 5 za poslovni prostor u kojem se obavlja djelatnost prerađivačke industrije osim proizvodnje metala, koksa i rafiniranih naftnih prerađevina (NKD 19 i 24). U odnosu na koeficijente namjene (Kn) propisane važećom Odlukom o komunalnoj naknadi koji se nisu mijenjali od 01. siječnja 2019. godine, činjenica je da je u tom razdoblju došlo do promjena u hrvatskoj brodogradnji. Stoga se predlaže umanjenje koeficijenta namjene za poslovni prostor u kojem se obavlja djelatnost prerađivačke industrije gradnje brodova i čamaca (NKD 30.1) na način da se za navedenu djelatnost umjesto koeficijenta namjene (Kn) 5 predlaže koeficijent namjene (Kn) 3. Ostale djelatnosti i pripadajući koeficijenti namjene ne mijenjaju se u odnosu na važeću Odluku o komunalnoj naknadi.

Sukladno gore navedenom, Grad Pula-Pola želi poticati razvoj i očuvanje hrvatske brodogradnje koja je tradicionalna gospodarska djelatnost grada Pule i jedan od glavnih temelja gospodarskog razvoja te se stoga kao jedna od mjera za poticanje navedene djelatnosti predlaže donošenje predmetne Odluke.

U skladu s odredbama članka 11. Zakona o pravu na pristup informacijama („Narodne novine“ br. 25/13 i 85/15) Grad Pula-Pola, pri donošenju Odluke, provodi savjetovanje sa zainteresiranom javnošću s ciljem upoznavanja javnošću s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

 **Savjetovanje s zainteresiranom javnošću započinje dana 22. rujna 2021. godine te završava zaključno s danom 22. listopada 2021. godine** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti:

 **javno.komunalna.naknada@pula.hr**